Die NG Kerk betreur in hierdie dae die hoë voorkoms van geweld in Suid-Afrika en die wêreld. Alles dui daarop dat die onderliggende aannames van mense oor hulle medemens nie strook met die fundamentele uitgangspunte van die Christelike geloof, asook die Grondwet van ons land nie.
Die kerk begryp dat armoede en werkloosheid, as gevolg van die ongelykheid in ons samelewing, die risiko vir verset en misdaad verhoog, en is daarom besorgd oor die impak van die Covid-19 pandemie op die Suid-Afrikaanse gemeenskap se welsyn.
Die handhawing van wet-en orde en toepassing van regulasies in die grendeltyd het die uitdaging nog meer kompleks gemaak. Die NG Kerk is veral diep besorg oor die geweld wat deur die polisie en weermag gebruik word in wetstoepassing. Sekere van die regering se inperkingsmaatreëls verteenwoordig in sigself ‘n unieke vorm van strukturele geweld teen die land se burgers, soos wanneer gedrag afdwing word wat nie strook met die grondwetlike vryhede van landsburgers soos vervat in die Handves van Menseregte nie. Die feit dat Colin Khoza en 11 ander teen 1 Junie gesterf het weens polisie- of weermagbrutaliteit is om hierdie rede baie ontstellend. Die kerk kan ook nie anders as om oor die polisiegeweld en miskenning van swartmense se menswaardigheid in die VSA sy afgryse uit te spreek nie. Ons bede is dat die onlangse gebeure daar sal lei tot diep herbesinning oor die menswaardigheid van alle mense.